ประเทศเนเธอร์แลนด์

สำหรับความหมายอื่นดูที่ ฮอลแลนด์ (แก้ความกำกวม)
| เนเธอร์แลนด์ Nederland (ดัตช์) |
| --- | --- |
   ธงชาติ     ตราแผ่นดิน  
คำขวัญ: Je Maintiendrai (ฝรั่งเศส) ("ข้าจะพิทักษ์")
เพลงชาติ: "Wilhelmus van Nassouwe" (ดัตช์) "วิลเฮลมัสแห่งนัสซอ"
ที่ตั้งของ เนเธอร์แลนด์ในทวีปยุโรป  (เขียวเข้ม)– ในทวีปยุโรป  (เขียว & เทาเข้ม) – ในสหภาพยุโรป  (เขียว)
ที่ตั้งของ เทศบาลของเนเธอร์แลนด์ในทะเลแคริบเบียน  (เขียว)
เมืองหลวง และเมืองใหญ่สุด: อัมสเตอร์ดัม 52°22′N 4°53′E﻿ / ﻿52.367°N 4.883°E﻿ / 52.367; 4.883
ศูนย์กลางอำนาจ: เดอะเฮก
ภาษาราชการ: ภาษาดัตช์2
การปกครอง: รัฐเดี่ยว ระบบรัฐสภา ราชาธิปไตยภายใต้รัฐธรรมนูญ

• พระมหากษัตริย์ : สมเด็จพระราชาธิบดีวิลเลม-อเล็กซานเดอร์
• นายกรัฐมนตรี : ดิก สโคฟ
• มกุฎราชกุมารี : เจ้าหญิงคาทารีนา-อะมาเลีย เจ้าหญิงแห่งออเรนจ์
 
เอกราช จาก สงครามแปดสิบปี

• ประกาศ : 26 กรกฎาคม ค.ศ. 1581
• เป็นที่ยอมรับ : 30 มกราคม ค.ศ. 1648 (จาก สเปน)
 
พื้นที่
• รวม: 41,526 ตารางกิโลเมตร (16,033 ตารางไมล์) (132)
• แหล่งน้ำ (%): 18.41%
ประชากร
• 22 กุมภาพันธ์ 2565 ประมาณ: 17,692,900 (66)
• สำมะโนประชากร 2559: 17,045,900
• ความหนาแน่น: 395 ต่อตารางกิโลเมตร (1,023.0 ต่อตารางไมล์) (15)
จีดีพี (อำนาจซื้อ) : 2560 (ประมาณ)
• รวม: $ 915.175 พันล้าน
• ต่อหัว: $ 53,581
จีดีพี (ราคาตลาด) : 2560 (ประมาณ)
• รวม: $ 824.480 พันล้าน
• ต่อหัว: $ 48,271
จีนี (2019):  26.6 ต่ำ · อันดับที่ 15
เอชดีไอ (2019):  0.944 สูงมาก · อันดับที่ 8
สกุลเงิน: ยูโร 3 (€ EUR)
เขตเวลา: UTC+1 (CET)
• ฤดูร้อน (เวลาออมแสง): UTC+2 (CEST)
รหัสโทรศัพท์: 31
รหัส ISO 3166: NL
โดเมนบนสุด: .nl
เนเธอร์แลนด์ (ดัตช์: Nederland [ˈneːdərˌlɑnt] เนเดอร์ลันด์; อังกฤษ: Netherlands) หรือชื่ออย่างไม่เป็นทางการว่า ฮอลแลนด์ (อังกฤษ: Holland) เป็นประเทศองค์ประกอบของราชอาณาจักรเนเธอร์แลนด์ ประกอบด้วยสิบสองจังหวัดในแผ่นดินใหญ่ และสามเกาะในแคริบเบียนซึ่งทั้งหมดมีชื่อเรียกว่า แคริบเบียนเนเธอร์แลนด์ ดินแดนส่วนที่อยู่ในทวีปยุโรปมีอาณาเขตทิศเหนือและตะวันตกจดทะเลเหนือ, ทิศใต้จดประเทศเบลเยียม และทิศตะวันออกจดประเทศเยอรมนี และมีพรมแดนทางทะเลร่วมกับเบลเยียม เยอรมนี และสหราชอาณาจักร ภาษาราชการคือภาษาดัตซ์ ในขณะที่ภาษาฟรีเชียตะวันตกเป็นภาษาหลักในภูมิภาคทางเหนือ โดยเฉพาะในจังหวัดฟรีสลันด์ โดยมีภาษาดัตซ์, ภาษาอังกฤษ และภาษาปาเปียเมนตู เป็นภาษาราชการในแคริบเบียนเนเธอร์แลนด์ เมืองที่ใหญ่ที่สุดในประเทศ ได้แก่ อัมสเตอร์ดัม, รอตเทอร์ดาม, เฮก และยูเทรกต์ตามลำดับ แม้อัมสเตอร์ดัมจะมีสถานะเป็นเมืองหลวง ทว่ากรุงเฮกเป็นที่ตั้งของที่ทำการรัฐบาลรวมถึงศูนย์กลางทางการบริหาร และยังเป็นที่ตั้งของรัฐสภา และศาลสูงสุด
ด้วยจำนวนประชากรมากกว่า 18 ล้านคน ซึ่งทั้งหมดอาศัยอยู่ในพื้นที่ 41,850 ตารางกิโลเมตร (16,160 ตารางไมล์) ซึ่งมีพื้นที่แผ่นดินอยู่ที่ 33,500 ตารางกิโลเมตร (12,900 ตารางไมล์) เนเธอร์แลนด์จึงเป็นประเทศที่มีความหนาแน่นของประชากรมากเป็นอันดับที่ 33 ของโลก ด้วยอัตราความหนาแน่น 535 คนต่อตารางกิโลเมตร (1,390 คน/ตารางไมล์) อย่างไรก็ตาม ประเทศนี้ถือเป็นประเทศผู้ส่งออกอาหาร และสินค้าเกษตรกรรมรายใหญ่อันดับสองของโลกตามมูลค่าโดยรวม จากการมีทรัพยากรดินที่อุดมสมบูรณ์, สภาพอากาศอบอุ่น และนวัตกรรมการทำเกษตรเชิงสร้างสรรค์
เนเธอร์แลนด์เป็นหนึ่งในกลุ่มประเทศแผ่นดินต่ำ โดยชื่อประเทศ "Netherlands" มีความหมายว่า "ประเทศที่ตั้งอยู่ต่ำ" โดยพื้นที่กว่า 26% ของแผ่นดินใหญ่ตั้งอยู่ต่ำกว่าระดับน้ำทะเล โดยบริเวณทั้งหมดที่ตั้งอยู่ต่ำกว่าระดับน้ำทะเลเป็นที่รู้จักในชื่อโพลเดอร์ (Polder) ซึ่งเป็นผลมาจากการถมที่ดินซึ่งเริ่มต้นในศตวรรษที่ 14  พื้นที่ส่วนใหญ่ที่อยู่ต่ำกว่าระดับน้ำทะเลเกิดจากฝีมือมนุษย์ซึ่งเกิดจากการสกัดพีต (Peat) อย่างกว้างขวางและมีการควบคุมไม่ดีหลายศตวรรษทำให้พื้นผิวต่ำลงหลายเมตร แม้ในพื้นที่น้ำท่วมถึง การสกัดพีตยังดำเนินต่อไปโดยการขุดลอกพื้นที่ ตั้งแต่ปลายคริสต์ศตวรรษที่ 16 เริ่มมีการฟื้นสภาพที่ดินและปัจจุบันมีการสงวนพื้นที่โพลเดอร์ขนาดใหญ่ด้วยระบบการระบายน้ำที่ซับซ้อนซึ่งมีทั้งพนัง คลองและสถานีสูบ พื้นที่เกือบ 17% ของประเทศเป็นพื้นที่ที่เกิดจากการถมทะเล พื้นที่บริเวณกว้างของเนเธอร์แลนด์เกิดจากชะวากทะเลของแม่น้ำสำคัญของทวีปยุโรปสามสายและลำน้ำแตกสาขาเกิดเป็นสามเหลี่ยมปากแม่น้ำไรน์–เมิซ–ซเกลดะ พื้นที่ส่วนใหญ่ของประเทศเป็นที่ราบ ยกเว้นเนินเขาทางตะวันออกเฉียงใต้และเทือกเขาเตี้ย ๆ ทางตอนกลาง การก่อตั้งสาธารณรัฐดัตช์ใน ค.ศ. 1588 เป็นจุดเริ่มต้นยุคเรืองอำนาจทางเศรษฐกิจ การเมือง และวัฒนธรรมของเนเธอร์แลนด์ ได้รับการยอมรับให้เป็นหนึ่งในรัฐที่ทรงอำนาจที่สุดของโลกในขณะนั้น ในช่วงเวลาดังกล่าวถือเป็นยุคทองของเนเธอร์แลนด์ บริษัทอย่างบริษัทอินเดียตะวันออกของเนเธอร์แลนด์ และบริษัทอินเดียตะวันตกของเนเธอร์แลนด์มีอิทธิพลทางการค้า การลุงทุน และการแลกเปลี่ยนไปทั่วโลก รวมทั้งแผ่ขยายการล่าอาณานิคม
เนเธอร์แลนด์เป็นประเทศแรก ๆ ของโลกที่มีรัฐสภาจากการเลือกตั้ง และปกครองด้วยประชาธิปไตยระบบรัฐสภา และจัดระเบียบเป็นรัฐเดี่ยวมาตั้งแต่ ค.ศ. 1848 ประเทศนี้มีธรรมเนียมปฏิบัติในการวางเสาหลัก (การแยกพลเมืองออกเป็นกลุ่มตามศาสนาและความเชื่อทางการเมือง) และมีประวัติการส่งเสริมเสรีภาพทางสังคมมายาวนาน โดยอนุญาตให้การค้าประเวณี และการการุณยฆาตชอบด้วยกฎหมาย ควบคู่ไปกับการรักษานโยบายเสรีนิยมด้านยาเสพติด เนเธอร์แลนด์ยังอนุญาตให้พลเมืองสตรีมีสิทธิลงคะแนนเลือกตั้งมาตั้งแต่ ค.ศ. 1919 และเป็นประเทศแรกที่ออกกฎหมายรับรองการสมรสเพศเดียวกันใน ค.ศ. 2001 ประเทศมีระบบเศรษฐกิจแบบผสม ถือเป็นประเทศพัฒนาแล้วโดยมีผลิตภัณฑ์มวลรวมในประเทศเฉลี่ยต่อหัวสูงสุดเป็นอันดับที่ 11 ของโลก ท่าเรือรอตเตอร์ดัมถือเป็นท่าเรือที่พลุกพล่านที่สุดในยุโรป และเป็นท่าเรือที่ใหญ่ที่สุดในโลกที่ตั้งอยู่นอกทวีปเอเชีย ในขณะที่ท่าอากาศยานอัมสเตอร์ดัมสคิปโฮลเป็นท่าอากาศยานหลักของประเทศด้วยจำนวนผู้โดยสารที่พลุกพล่านมากเป็นอันดับ 4 ในยุโรป
เนเธอร์แลนด์เป็นสมาชิกก่อตั้งของสหภาพยุโรป, กลุ่ม 10, เนโท องค์การเพื่อความร่วมมือทางเศรษฐกิจและการพัฒนา, องค์การการค้าโลก และเป็นส่วนหนึ่งของสหภาพเศรษฐกิจไตรภาคีเบเนลักซ์ ประเทศเนเธอร์แลนด์เป็นที่ตั้งขององค์การห้ามอาวุธเคมี และศาลระหว่างประเทศห้าศาล ได้แก่ ศาลอนุญาโตตุลาการถาวร, ศาลยุติธรรมระหว่างประเทศ, ศาลอาญาระหว่างประเทศ, คณะตุลาการอาญาระหว่างประเทศสำหรับอดีตยูโกสลาเวีย และคณะตุลาการพิเศษสำหรับเลบานอน สี่ศาลแรกตั้งอยู่ในกรุงเฮก เช่นเดียวกับยูโรโปล สำนักข่าวกรองอาชญากรรมของสหภาพยุโรป และยูโรจัสต์ สำนักความร่วมมือทางตุลาการ ทำให้กรุงเฮกได้รับสมญาว่า "เมืองหลวงกฎหมายโลก"